title: 2013/756/EU: Neuvoston päätös, annettu 2 päivänä joulukuuta 2013 , julkisten hankintojen komiteassa Euroopan unionin puolesta esitettävästä kannasta julkisia hankintoja koskevan sopimuksen muuttamisesta tehdyn pöytäkirjan tiettyjen määräysten täytäntöönpanoa koskeviin päätöksiin

text:
               14.12.2013

               FI

               Euroopan unionin virallinen lehti

               L 335/32

         NEUVOSTON PÄÄTÖS,
   annettu 2 päivänä joulukuuta 2013,
   julkisten hankintojen komiteassa Euroopan unionin puolesta esitettävästä kannasta julkisia hankintoja koskevan sopimuksen muuttamisesta tehdyn pöytäkirjan tiettyjen määräysten täytäntöönpanoa koskeviin päätöksiin
   (2013/756/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Julkisia hankintoja koskevan WTO:n sopimuksen, jäljempänä ’GPA 1994 -sopimus’, tarkistamista koskevat neuvottelut käynnistettiin tammikuussa 1999 GPA 1994 -sopimuksen XXIV artiklan 7 kohdan b ja c alakohdan nojalla.

               (2)

               Komissio on käynyt neuvotteluja Euroopan unionin toiminnasta tehdyn sopimuksen 207 artiklan 3 kohdalla perustettua erityiskomiteaa kuullen.

               (3)

               Näissä neuvotteluissa neuvottelijat pääsivät 30 päivänä maaliskuuta 2012 yhteisymmärrykseen julkisia hankintoja koskevan sopimuksen muuttamisesta tehtävästä pöytäkirjasta, jäljempänä ’pöytäkirja’, sekä seitsemästä päätöksestä, jotka julkisten hankintojen komitean on määrä hyväksyä ja joilla on tarkoitus käynnistää pöytäkirjan tiettyjen määräysten täytäntöönpano heti pöytäkirjan tultua voimaan. Nämä päätökset ovat seuraavat: i) julkisten hankintojen komitean päätös sopimuksen XIX ja XXII artiklan mukaisista ilmoitusvaatimuksista, ii) julkisten hankintojen komitean päätös työohjelmien hyväksymisestä, iii) julkisten hankintojen komitean päätös pk-yrityksiä koskevasta työohjelmasta, iv) julkisten hankintojen komitean päätös tilastotietojen keräämistä ja raportointia koskevasta työohjelmasta, v) julkisten hankintojen komitean päätös kestäviä julkisia hankintoja koskevasta työohjelmasta, vi) julkisten hankintojen komitean päätös osapuolia koskevien liitteiden poikkeuksia ja rajoituksia koskevasta työohjelmasta, ja vii) päätös kansainvälisten hankintojen turvallisuusstandardeja koskevasta työohjelmasta, jäljempänä yhdessä ’päätökset’.

               (4)

               Menettely 30 päivänä maaliskuuta 2012 saavutetun yhteisymmärryksen voimaansaattamiseksi edellyttää, että julkisten hankintojen komitea ensimmäisessä pöytäkirjan voimaantulon jälkeisessä kokouksessaan tekee päätöksen, jolla vahvistetaan päätösten hyväksyminen ja niiden voimaantulo pöytäkirjan voimaantulopäivästä alkaen.

               (5)

               Päätösten hyväksyminen luo suotuisat edellytykset julkisten hankintojen laajemmalle avaamiselle, sikäli kuin päätöksillä helpotetaan GPA 1994 -sopimuksen, sellaisena kuin se on tarkistettuna, periaatteiden noudattamista ja edistetään syrjivien käytäntöjen poistamista.

               (6)

               On aiheellista määrittää kanta, joka esitetään unionin puolesta julkisten hankintojen komiteassa pöytäkirjan tiettyjen määräysten täytäntöönpanoa koskeviin päätöksiin,

         ON HYVÄKSYNYT TÄMÄN PÄÄTÖKSEN:
   1 artikla
   Julkisten hankintojen komiteassa Euroopan unionin puolesta esitettävä kanta on vahvistaa seuraavien päätösten hyväksyminen:

               i)

               julkisten hankintojen komitean päätös sopimuksen XIX ja XXII artiklan mukaisista ilmoitusvaatimuksista;

               ii)

               julkisten hankintojen komitean päätös työohjelmien hyväksymisestä;

               iii)

               julkisten hankintojen komitean päätös pk-yrityksiä koskevasta työohjelmasta;

               iv)

               julkisten hankintojen komitean päätös tilastotietojen keräämistä ja raportointia koskevasta työohjelmasta;

               v)

               julkisten hankintojen komitean päätös kestäviä julkisia hankintoja koskevasta työohjelmasta;

               vi)

               julkisten hankintojen komitean päätös osapuolia koskevien liitteiden poikkeuksia ja rajoituksia koskevasta työohjelmasta; ja

               vii)

               päätös kansainvälisten hankintojen turvallisuusstandardeja koskevasta työohjelmasta;

         sekä hyväksyä näiden päätösten voimaantulo GPA 1994 -sopimuksen muuttamista koskevan pöytäkirjan voimaantulopäivästä alkaen.
   Tämän kannan esittää komissio.
   Päätösten teksti on liitetty tähän päätökseen.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 2 päivänä joulukuuta 2013.

            Neuvoston puolesta

            Puheenjohtaja

         E. GUSTAS

      LIITE

                  Liite A

               Julkisten hankintojen komitean päätös sopimuksen XIX ja XXII artiklan mukaisista ilmoitusvaatimuksista…

                  Liite B

               Julkisten hankintojen komitean päätös työohjelmien hyväksymisestä …

                  Liite C

               Julkisten hankintojen komitean päätös pk-yrityksiä koskevasta työohjelmasta …

                  Liite D

               Julkisten hankintojen komitean päätös tilastotietojen keräämistä ja raportointia koskevasta työohjelmasta…

                  Liite E

               Julkisten hankintojen komitean päätös kestäviä hankintoja koskevasta työohjelmasta …

                  Liite F

               Julkisten hankintojen komitean päätös osapuolia koskevien liitteiden poikkeuksia ja rajoituksia koskevasta työohjelmasta …

                  Liite G

               Julkisten hankintojen komitean päätös kansainvälisten hankintojen turvallisuusstandardeja koskevasta työohjelmasta …

         LIITE A

            Julkisten hankintojen komitean päätös sopimuksen XIX ja XXII artiklan mukaisista ilmoitusvaatimuksista
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            OTTAA HUOMIOON tämän sopimuksen kannalta merkityksellisten lakien ja asetusten avoimuuden sekä niihin tehtävien muutosten avoimuuden merkityksen, kuten sopimuksen XXII artiklan 5 kohdassa vaaditaan;
            OTTAA HUOMIOON myös, että on tärkeää ylläpitää paikkansapitäviä luetteloita sopimuksen liiteosan I kutakin osapuolta koskevissa liitteissä luetelluista hankintayksiköistä sopimuksen XIX artiklan mukaisesti;
            MYÖNTÄÄ, että osapuolten on vaikeaa toimittaa komitealle ajoissa ilmoituksia niiden sopimukseen liittyviin lakeihin ja asetuksiin tekemistä muutoksista, kuten sopimuksen XXII artiklan 5 kohdassa edellytetään, ja liiteosan I liitteisiin ehdotetuista korjauksista, kuten sopimuksen XIX artiklan 1 kohdassa edellytetään;
            OTTAA HUOMIOON, että sopimuksen XIX artiklan määräyksissä erotetaan toisistaan ilmoitukset sellaisista ehdotetuista korjauksista, jotka eivät muuta sopimuksen yhteisesti sovittua soveltamisalaa, sekä ilmoitukset muista ehdotetuista muutoksista liiteosan I liitteisiin;
            TUNNUSTAA, että teknisten muutosten ansiosta monet osapuolet voivat toimittaa tietoja julkisia hankintoja koskevasta järjestelmästään sekä ilmoittaa osapuolille siihen tehtävistä muutoksista sähköisesti;
            PÄÄTTÄÄ SEURAAVAA:

               Vuotuiset ilmoitukset lakeihin ja asetuksiin tehtävistä muutoksista

                        1.

                        Jos osapuoli ylläpitää virallista sähköistä julkaisua, jossa on linkkejä sen tähän sopimukseen liittyviin lakeihin ja asetuksiin, jotka ovat saatavilla jollain WTO:n virallisista kielistä, ja tämä julkaisu on mainittu liiteosassa II, osapuoli voi täyttää XXII artiklan 5 kohdassa asetetun vaatimuksen ilmoittamalla komitealle vuosittain vuoden lopussa mahdollisista muutoksista, paitsi jos nämä muutokset ovat oleellisia eli saattavat vaikuttaa osapuolen sopimusvelvoitteisiin; tällaisissa tapauksissa niistä on ilmoitettava välittömästi.

                        2.

                        Osapuolet voivat keskustella jonkin osapuolen vuotuisesta ilmoituksesta komitean ensimmäisessä seuraavana vuonna pitämässä epävirallisessa kokouksessa.

               Ehdotetut korjaukset liiteosan I kutakin osapuolta koskeviin liitteisiin

                        3.

                        Seuraavat muutokset liiteosan I kutakin osapuolta koskeviin liitteisiin katsotaan sopimuksen XIX artiklassa tarkoitetuiksi korjauksiksi:

                                    a)

                                    hankintayksikön nimen muutos;

                                    b)

                                    kahden tai useamman liitteessä mainitun hankintayksikön yhdistyminen; ja

                                    c)

                                    liitteessä mainitun hankintayksikön jakautuminen kahdeksi tai useammaksi hankintayksiköksi, jotka kaikki lisätään samassa liitteessä lueteltuihin hankintayksikköihin.

                        4.

                        Edellä 3 kohdassa tarkoitetuista liiteosan I kutakin osapuolta koskeviin liitteisiin ehdotetuista korjauksista osapuoli ilmoittaa komitealle joka toinen vuosi nykyiseen (vuonna 1994 tehtyyn) sopimukseen tehdyn muutospöytäkirjan voimaantulosta alkaen.

                        5.

                        Osapuoli voi ilmoittaa komitealle ehdotettua korjausta koskevasta vastalauseesta 45 päivän kuluessa siitä, kun ilmoitus on jaettu osapuolille. Kun osapuoli toimittaa vastalauseen, sen on XIX artiklan 2 kohdan mukaisesti esitettävä sen perustelut, mukaan luettuina syyt, joiden vuoksi se katsoo, että ehdotettu korjaus vaikuttaisi sopimuksen yhteisesti sovittuun soveltamisalaan eikä siihen siten sovelleta 3 kohtaa. Jollei kirjallista vastalausetta esitetä, ehdotetut korjaukset tulevat voimaan 45 päivän kuluttua siitä, kun ilmoitus on jaettu, kuten XIX artiklan 5 kohdan a alakohdassa määrätään.

                        6.

                        Neljän vuoden kuluessa tämän päätöksen hyväksymisestä osapuolet tarkastelevat sen toimintaa ja tehokkuutta ja tekevät tarvittavat muutokset.

         LIITE B

            Julkisten hankintojen komitean päätös työohjelmien hyväksymisestä
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            PANEE MERKILLE, että XXII artiklan 8 kohdan b alakohdan mukaan komitea voi hyväksyä päätöksen, jossa luetellaan uudet työohjelmat, jotka komitea toteuttaa helpottaakseen sopimuksen täytäntöönpanoa ja sopimuksen XXII artiklan 7 kohdassa tarkoitettuja neuvotteluja;
            PÄÄTTÄÄ SEURAAVAA:

                        1.

                        Seuraavat työohjelmat lisätään luetteloon työohjelmista, joihin komitean tuleva työskentely perustuu:

                                    a)

                                    julkisen ja yksityisen sektorin kumppanuuksien käytön, avoimuuden ja oikeudellisten kehysten sekä niiden ja sopimuksen piiriin kuuluvien hankintojen suhteen tarkastelu;

                                    b)

                                    tavaroiden ja palvelujen yhteisen nimikkeistön kehittämisen edut ja haitat; ja

                                    c)

                                    vakiomuotoisten ilmoitusten kehittämisen edut ja haitat.

                        2.

                        Komitea laatii kunkin työohjelman soveltamisalan ja aikataulun myöhemmin.

                        3.

                        Komitea tarkastelee säännöllisesti tätä ohjelmaluetteloa ja tekee tarvittavat muutokset.

         LIITE C

            Julkisten hankintojen komitean päätös pk-yrityksiä koskevasta työohjelmasta
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            OTTAA HUOMIOON, että julkisia hankintoja koskevan sopimuksen, jäljempänä ’sopimus’, XXII artiklan 8 kohdan a alakohdassa määrätään, että osapuolten on hyväksyttävä työohjelma, jota tarkastellaan säännöllisesti, mukaan luettuna pieniä ja keskisuuria yrityksiä, jäljempänä ’pk-yritykset’, koskeva työohjelma;
            OTTAA HUOMIOON, että on tärkeää helpottaa pk-yritysten osallistumista julkisiin hankintoihin; ja
            OTTAA HUOMIOON, että osapuolet ovat XXII artiklan 6 kohdassa sopineet, että ne pyrkivät välttämään avointa hankintamenettelyä vääristävien syrjivien toimien aloittamista tai jatkamista;
            HYVÄKSYY SEURAAVAN PK-YRITYKSIÄ KOSKEVAN TYÖOHJELMAN:
            1.   Pk-yrityksiä koskevan työohjelman käynnistäminen

            Ensimmäisessä nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeisessä kokouksessaan komitea käynnistää pk-yrityksiä koskevan työohjelman. Komitea tarkastelee pk-yrityksiä koskevia toimia, joita osapuolet käyttävät auttaakseen, edistääkseen, kannustaakseen tai helpottaakseen pk-yritysten osallistumista julkisiin hankintoihin, ja laatii raportin tarkastelun tuloksista.
            2.   Pk-yrityksiä koskevien syrjivien toimien välttäminen

            Osapuolet välttävät ottamasta käyttöön syrjiviä toimia, jotka suosivat vain kotimaisia pk-yrityksiä, ja yrittävät saada sopimukseen liittyvät osapuolet luopumaan tällaisten toimien käyttöönotosta.
            3.   Avoimuusohjelma ja pk-yrityksiä koskeva tutkimus

            3.1   Avoimuusohjelma

            Nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeen osapuolet, joilla on liiteosassa I pk-yrityksiä koskevia erityismääräyksiä, varaukset mukaan luettuina, ilmoittavat komitealle tällaisista toimista. Ilmoitukseen on sisällyttävä kattava kuvaus toimista, niihin liittyvästä oikeuskehyksestä sekä niiden toiminnasta ja toimien piiriin kuuluvien hankintojen arvosta. Lisäksi kyseiset osapuolet ilmoittavat komitealle kaikista oleellisista muutoksista tällaisiin toimiin sopimuksen XXII artiklan 5 kohdan mukaisesti.
            3.2   Pk-yrityksiä koskeva tutkimus

                        a)

                        Komitea tekee osapuolten keskuudessa tutkimuksen käyttämällä kyselylomaketta, jossa pyydetään tietoja toimista, joita osapuolet käyttävät auttaakseen, edistääkseen, kannustaakseen tai helpottaakseen pk-yritysten osallistumista julkisiin hankintoihin. Kyselylomakkeessa kultakin osapuolelta pyydetään tietoja seuraavista seikoista:

                                    i)

                                    kuvaus osapuolen käyttämistä toimista, mukaan luettuina toimien taloudelliset, sosiaaliset ja muut tavoitteet sekä hallinnointi;

                                    ii)

                                    miten osapuoli määrittelee pk-yritykset;

                                    iii)

                                    onko osapuolella erikoistuneita laitoksia tai toimielimiä, jotka avustavat pk-yrityksiä julkisten hankintojen suhteen;

                                    iv)

                                    julkisiin hankintoihin osallistumisen aste ilmaistuna sekä pk-yrityksille myönnettyjen sopimusten arvona että niiden määränä;

                                    v)

                                    kuvaus pk-yrityksiä koskevista alihankintatoimista, mukaan luettuina alihankinnan tavoitteet, takuut ja kannustimet;

                                    vi)

                                    pk-yritysten (muiden suurten tai pienten toimittajien kanssa tehtäviin) yhteistarjouksiin osallistumisen helpottaminen;

                                    vii)

                                    toimet, joilla pk-yrityksille pyritään antamaan mahdollisuuksia osallistua julkisiin hankintoihin (esimerkiksi avoimuuden lisääminen ja julkisia hankintoja koskevan tiedon asettaminen pk-yritysten saataville, tarjouskilpailujen osallistumisehtojen yksinkertaistaminen, sopimusten koon pienentäminen ja tavara- ja palvelutoimitusten oikea-aikaisen maksamisen varmistaminen); ja

                                    viii)

                                    julkisia hankintoja koskevien toimien käyttö pk-yritysten innovaatioiden edistämiseen.

                        (b)

                        WTO:n sihteeristön tekemä pk-yrityksiä koskevan tutkimuksen kooste
                        WTO:n sihteeristö asettaa määräajan, johon mennessä kaikkien osapuolten on toimitettava kyselylomakkeen vastaukset WTO:n sihteeristöön. Saatuaan vastaukset sihteeristö laatii koosteen vastauksista ja jakaa vastaukset ja koosteen osapuolille. Sihteeristö liittää mukaan luettelon vastaamatta jättäneistä osapuolista.

                        c)

                        Pk-yrityksiä koskevaan kyselylomakkeeseen annettuja vastauksia koskeva tiedonvaihto osapuolten välillä
                        WTO:n sihteeristön laatiman asiakirjan perusteella komitea asettaa määräajan, jonka kuluessa voidaan vaihtaa kysymyksiä, lisätietopyyntöjä ja kommentteja toisten osapuolten vastauksista.

                  4.   Pk-yrityksiä koskevan tutkimuksen tulosten arviointi ja hyödyntäminen

            4.1   Pk-yrityksiä koskevan tutkimuksen tulosten arviointi

            Komitea yksilöi toimet, joita se pitää parhaina käytäntöinä osapuolten pk-yritysten julkisiin hankintoihin osallistumisen edistämiseksi ja helpottamiseksi, ja laatii raportin, joka sisältää parhaat käytännöt ja luettelon muista toimista.
            4.2   Pk-yrityksiä koskevan tutkimuksen tulosten hyödyntäminen

                        a)

                        Osapuolet edistävät tutkimuksen arvioinnissa havaittujen parhaiden käytäntöjen omaksumista kannustaakseen ja helpottaakseen pk-yritysten osallistumista julkisiin hankintoihin.

                        b)

                        Muiden toimien osalta komitea kannustaa näitä toimia toteuttavia osapuolia tarkastelemaan niitä sen suhteen, olisiko ne lakkautettava vai olisiko niitä sovellettava muiden osapuolten pk-yrityksiin. Kyseiset osapuolet ilmoittavat komitealle tarkastelun tuloksesta.

                        c)

                        Muita toimia toteuttavat osapuolet sisällyttävät kyseisten toimien piiriin kuuluvien hankintojen arvon tilastoihin, jotka ne toimittavat komitealle sopimuksen XVI artiklan 4 kohdan mukaisesti.

                        d)

                        Osapuolet voivat pyytää, että tällaiset toimet sisällytetään sopimuksen XXII artiklan 7 kohdan mukaisiin tuleviin neuvotteluihin, ja kyseisiä toimia toteuttavien osapuolten on suhtauduttava tällaisiin pyyntöihin myönteisesti.

                  5.   Tarkastelu

            Kaksi vuotta nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeen komitea tarkastelee, missä määrin parhaat käytännöt lisäävät osapuolten pk-yritysten osallistumista julkisiin hankintoihin, ja pohtii, voitaisiinko muilla käytännöillä lisätä pk-yritysten osallistumista edelleen. Se voi myös pohtia muiden toimien vaikutusta muiden osapuolien pk-yritysten osallistumiseen tällaisia toimia toteuttavien osapuolien julkisiin hankintoihin.

         LIITE D

            Julkisten hankintojen komitean päätös tilastotietojen keräämistä ja raportointia koskevasta työohjelmasta
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            TOTEAA, että julkisia hankintoja koskevan sopimuksen, jäljempänä ’sopimus’, XXII artiklan 8 kohdan a alakohdassa määrätään, että osapuolten on hyväksyttävä työohjelma, jota tarkastellaan säännöllisesti, mukaan luettuna tilastotietojen keräämistä ja raportointia koskeva työohjelma;
            OTTAA HUOMIOON, että tilastotietojen kerääminen ja raportointi, jota sopimuksen XVI artiklan 4 kohdassa edellytetään, on tärkeää sopimuksen piiriin kuuluvia hankintoja koskevan avoimuuden luomiseksi;
            OTTAA HUOMIOON, että tilastotiedot siitä, missä määrin osapuolet hankkivat sopimuksen piiriin kuuluvia tavaroita ja palveluja sopimuksen muilta osapuolilta, voisivat olla merkittävä apuväline kannustettaessa WTO:n muita jäseniä liittymään sopimukseen;
            TUNNUSTAA sopimusten osapuolien yleiset vaikeudet kerätä tietoja julkisten hankintojen alalta ja etenkin määrittää niiden tavaroiden ja palvelujen alkuperämaa, joita ne sopimuksen nojalla hankkivat;
            TUNNUSTAA, että osapuolet käyttävät tilastojen keräämisessä erilaisia menetelmiä täyttääkseen sopimuksen XVI artiklan 4 kohdan mukaiset raportointivelvollisuudet ja että ne saattavat käyttää eri menetelmiä kerätessään tietoja yhtäältä valtionhallinnon hankintayksiköistä ja toisaalta valtionhallintoon välillisesti kuuluvista hankintayksiköistä;
            HYVÄKSYY SEURAAVAN TILASTOTIETOJEN KERÄÄMISTÄ JA RAPORTOINTIA KOSKEVAN TYÖOHJELMAN:
            1.   Tilastotietojen keräämistä ja raportointia koskevan toimintaohjelman käynnistäminen

            Ensimmäisessä nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeisessä kokouksessaan komitea käynnistää tilastotietojen keräämistä ja raportointia koskevan työohjelman. Komitea tarkastelee osapuolien suorittamaa tilastotietojen keräämistä ja raportointia, pohtii tilastotietojen yhdenmukaistamisen tarjoamia mahdollisuuksia ja laatii raportin tuloksista.
            2.   Osapuolten tietojen toimittaminen

            Komitea sopii päivämäärästä, johon mennessä kukin osapuoli toimittaa komitealle seuraavat tiedot sopimuksen piiriin kuuluvia hankintoja koskevista tilastotiedoista:

                        a)

                        kuvaus menetelmistä, jota osapuoli käyttää sopimuksen niin kynnysarvot ylittäviä kuin ne alittavia hankintoja sekä pk-yrityksiä koskevan työohjelman 4.2 kohdan c alakohdan mukaisia hankintoja koskevien tilastotietojen keräämiseen, arviointiin ja raportointiin, mukaan luettuna se, perustuvatko tiedot sopimuksen piiriin kuuluvista hankinnoista tehtyjen sopimusten täyteen arvoon vai hankintoihin tiettynä ajanjaksona käytettyihin kokonaismenoihin;

                        b)

                        se, sisältyykö osapuolen keräämiin tilastotietoihin hankittujen tavaroiden tai palvelujen alkuperämaa, ja jos sisältyy, miten osapuoli määrittää tai arvioi alkuperämaan, sekä alkuperämaata koskevien tietojen keräämisen tekniset esteet;

                        c)

                        selvitys tilastoraporteissa käytetyistä luokitteluista; ja

                        d)

                        tietolähteiden kuvaus.

                  3.   Toimitettujen tietojen kokoaminen

            Sihteeristö laatii toimitetuista tiedoista koosteen ja jakaa toimitetut tiedot ja koosteen osapuolille. Sihteeristö liittää mukaan luettelon tietoja toimittamatta jättäneistä osapuolista.
            4.   Suositukset

            Komitea tarkastelee osapuolien toimittamia tietoja ja antaa suosituksia seuraavista seikoista:

                        a)

                        olisiko osapuolien hyväksyttävä yhteinen tilastojen keräämismenetelmä;

                        b)

                        kykenevätkö osapuolet standardoimaan komitealle raportoiduissa tilastotiedoissa käytetyt luokittelut;

                        c)

                        keinot, joilla helpotetaan sopimuksen piiriin kuuluvien tavaroiden ja palvelujen alkuperämaatietojen keräämistä; ja

                        d)

                        muut osapuolien mahdollisesti esiin tuomat, julkisia hankintoja koskevien tietojen raportointiin liittyvät tekniset kysymykset.

                  5.   Komitea laatii tarvittaessa suosituksia, jotka koskevat

                        a)

                        tilastojen raportoinnin mahdollista yhdenmukaistamista julkisia hankintoja koskevien tilastojen sisällyttämiseksi WTO:n vuotuiseen raportointiin;

                        b)

                        sihteeristön antamaa tilastojen raportointiin liittyvää teknistä apua WTO:n jäsenille, jotka ovat liittymässä sopimukseen; ja

                        c)

                        keinoja varmistaa, että sopimukseen liittyvillä WTO:n jäsenillä on asianmukaiset välineet tilastotietojen keräämistä ja raportointia koskevien vaatimusten noudattamiseksi.

                  6.   Tietojen analysointi

            Komitea pohtii, miten osapuolten sihteeristölle vuosittain toimittamia tilastotietoja voitaisiin käyttää jatkoanalyyseihin, jotta lisätään ymmärrystä sopimuksen taloudellisesta merkityksestä, mukaan luettuna kynnysarvojen vaikutus sopimuksen täytäntöönpanoon.

         LIITE E

            Julkisten hankintojen komitean päätös kestäviä hankintoja koskevasta työohjelmasta
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            TOTEAA, että julkisia hankintoja koskevan sopimuksen, jäljempänä ’sopimus’, XXII artiklan 8 kohdan a alakohdassa määrätään, että osapuolten on hyväksyttävä työohjelma, jota tarkastellaan säännöllisesti, mukaan luettuna kestäviä hankintoja koskeva työohjelma;
            TUNNUSTAA, että useat osapuolet ovat laatineet kestävien julkisten hankintojen toimintalinjoja kansallisella tasolla ja valtiotasoa alemmilla hallintotasoilla;
            VAHVISTAA, että on tärkeää huolehtia siitä, että kaikki hankinnat toteutetaan syrjimättömyyden ja avoimuuden periaatteiden mukaisesti tämän sopimuksen pohjalta;
            HYVÄKSYY SEURAAVAN KESTÄVIÄ HANKINTOJA KOSKEVAN TYÖOHJELMAN:
            1.   Kestäviä hankintoja koskevan työohjelman käynnistäminen

            Ensimmäisessä nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeisessä kokouksessaan komitea käynnistää kestäviä hankintoja koskevan työohjelman.
            2.   Työohjelmassa käsitellään muun muassa seuraavia aiheita:

                        a)

                        kestävien hankintojen tavoitteet;

                        b)

                        miten kestävien hankintojen käsite sisällytetään kansallisiin ja valtiotasoa alempien hallintotasojen hankintatoimiin;

                        c)

                        miten kestäviä hankintoja voidaan tehdä ”paras vastine rahalle” -periaatteen mukaisesti; ja

                        d)

                        miten kestäviä hankintoja voidaan tehdä osapuolien kansainvälisten kauppavelvoitteiden mukaisesti.

                  3.   Komitea yksilöi toimia, joita se pitää ”paras vastine rahalle” -periaatteen ja osapuolien kansainvälisten kauppavelvoitteiden mukaisesti harjoitettavina kestävinä hankintoina, ja laatii raportin, jossa luetellaan parhaat käytännöt.

         LIITE F

            Julkisten hankintojen komitean päätös osapuolia koskevien liitteiden poikkeuksia ja rajoituksia koskevasta työohjelmasta
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            TOTEAA, että julkisia hankintoja koskevan sopimuksen, jäljempänä ’sopimus’, XXII artiklan 8 kohdan a alakohdassa määrätään, että osapuolten on hyväksyttävä työohjelma, jota tarkastellaan säännöllisesti, mukaan luettuna osapuolia koskevien liitteiden poikkeuksia ja rajoituksia koskeva työohjelma;
            TUNNUSTAA, että osapuolet ovat sisällyttäneet sopimuksen liiteosan I niitä koskeviin liitteisiin poikkeuksia ja rajoituksia;
            TUNNUSTAA julkisia hankintoja koskevien toimien avoimuuden merkityksen; ja
            OTTAA HUOMIOON, että sopimuksen XXII artiklan 7 kohdan mukaisissa neuvotteluissa on tärkeää asteittain vähentää ja poistaa poikkeuksia ja rajoituksia;
            HYVÄKSYY SEURAAVAN OSAPUOLIA KOSKEVIEN LIITTEIDEN POIKKEUKSIA JA RAJOITUKSIA KOSKEVAN TYÖOHJELMAN:
            1.   Poikkeuksia ja rajoituksia koskevan työohjelman käynnistäminen

            Ensimmäisessä nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeisessä kokouksessaan komitea käynnistää poikkeuksia ja rajoituksia koskevan työohjelman, jonka tavoitteena on

                        a)

                        lisätä sopimuksen liiteosan I kutakin osapuolta koskevissa liitteissä määriteltyjen poikkeuksien ja rajoitusten soveltamisalan ja vaikutusten avoimuutta; ja

                        b)

                        antaa tietoja poikkeuksista ja rajoituksista sopimuksen XXII artiklan 7 kohdassa tarkoitettujen neuvottelujen helpottamiseksi.

                  2.   Avoimuusohjelma

            Kukin osapuoli toimittaa komitealle kuuden kuukauden kuluessa työohjelman käynnistämisestä luettelon

                        a)

                        sen sopimuksen liiteosan I liitteisiin sisällyttämistä maakohtaisista poikkeuksista; ja

                        b)

                        muista sopimuksen liiteosan I sitä koskevissa liitteissä määritellyistä poikkeuksista tai rajoituksista, jotka kuuluvat sopimuksen II artiklan 2 kohdan e alakohdan soveltamisalaan, lukuun ottamatta poikkeuksia tai rajoituksia, joita tarkastellaan pk-yrityksiä koskevassa työohjelmassa, tai tapauksia, joissa osapuoli on sitoutunut lakkauttamaan johonkin sopimuksen liiteosan I liitteeseen sisältyvän poikkeuksen tai rajoituksen.

                  3.   Toimitettujen tietojen kokoaminen

            Sihteeristö laatii toimitetuista tiedoista koosteen ja jakaa toimitetut tiedot ja koosteen osapuolille. Sihteeristö liittää mukaan luettelon tietoja toimittamatta jättäneistä osapuolista.
            4.   Lisätietopyynnöt

            Osapuolet voivat säännöllisesti pyytää lisätietoja 2 kohdan a ja b alakohdan soveltamisalaan kuuluvista poikkeuksista tai rajoituksista sekä minkä tahansa poikkeuksen tai rajoituksen soveltamisalaan kuuluvista toimista, niiden oikeuskehyksestä, täytäntöönpanotoimista ja -käytännöistä sekä tällaisten toimien piiriin kuuluvien hankintojen arvosta. Tällaisen pyynnön vastaanottava osapuoli toimittaa pyydetyt tiedot viipymättä.
            5.   Lisätietojen kokoaminen

            Sihteeristö laatii kutakin osapuolta koskevista lisätiedoista koosteen ja jakaa sen osapuolille.
            6.   Komitean suorittama tarkastelu

            Sopimuksen XXI artiklan 3 kohdan a alakohdassa määrätyssä vuosittaisessa kokouksessa komitea tarkastelee osapuolien toimittamia tietoja ja arvioi,

                        a)

                        takaavatko ne sopimuksen liiteosan I kutakin osapuolta koskevissa liitteissä määriteltyjen poikkeuksien ja rajoitusten mahdollisimman suuren avoimuuden; ja

                        b)

                        saadaanko niistä tyydyttävät tiedot sopimuksen XXII artiklan 7 kohdassa tarkoitettujen neuvottelujen helpottamiseksi.

                  7.   Sopimukseen liittyvät uudet osapuolet

            Sopimukseen liittyvä uusi osapuoli toimittaa komitealle 2 kohdassa tarkoitetun luettelon kuuden kuukauden kuluessa liittymisestään.

         LIITE G

            Julkisten hankintojen komitean päätös kansainvälisten hankintojen turvallisuusstandardeja koskevasta työohjelmasta
            30 päivänä maaliskuuta 2012 tehty päätös
            JULKISTEN HANKINTOJEN KOMITEA, joka
            TOTEAA, että julkisia hankintoja koskevan sopimuksen, jäljempänä ’sopimus’, XXII artiklan 8 kohdan a alakohdassa määrätään, että osapuolten on hyväksyttävä työohjelma, jota tarkastellaan säännöllisesti, mukaan luettuna kansainvälisten hankintojen turvallisuusstandardeja koskeva työohjelma;
            TOTEAA, että sopimuksen X artiklan 1 kohdan mukaan hankintayksiköt eivät ”saa laatia, ottaa käyttöön tai soveltaa teknisiä eritelmiä, joilla tarkoituksellisesti tai tosiasiallisesti aiheutetaan tarpeettomia esteitä kansainväliselle kaupalle”;
            TOTEAA, että sopimuksen III artiklan 2 kohdan a alakohta ei estä osapuolia määräämästä tai toteuttamasta toimia, jotka ovat tarpeen yleisen turvallisuuden suojelemiseksi, edellyttäen, että kyseisiä toimia ei käytetä tavalla, joka merkitsisi mielivaltaista tai epäoikeudenmukaista syrjintää tai kansainvälisen kaupan peiteltyä rajoittamista;
            TUNNUSTAA, että yleisen turvallisuuden ja kansainvälisen kaupan tarpeettomien esteiden välillä on sovellettava tasapainoista lähestymistapaa;
            TUNNUSTAA, että osapuolien erilaiset yleistä turvallisuutta koskevat käytännöt saattavat haitata sopimuksen täytäntöönpanoa;
            HYVÄKSYY SEURAAVAN TURVALLISUUSSTANDARDEJA KOSKEVAN TYÖOHJELMAN:

                        1.

                        Kansainvälisten hankintojen turvallisuusstandardeja koskevan työohjelman käynnistäminen: Ensimmäisessä nykyiseen (vuonna 1994 tehtyyn) sopimukseen tehdyn muutospöytäkirjan voimaantulon jälkeisessä kokouksessaan komitea käynnistää kansainvälisten hankintojen turvallisuusstandardeja koskevan työohjelman.

                        2.

                        Työohjelmassa käsitellään eri aiheita parhaiden käytäntöjen jakamiseksi muun muassa seuraavista kysymyksistä:

                                    a)

                                    miten yleiseen turvallisuuteen liittyviä kysymyksiä käsitellään osapuolten lainsäädännössä, asetuksissa ja käytännöissä ja hankintayksiköiden sopimuksen täytäntöönpanoa koskevissa ohjeissa;

                                    b)

                                    sopimuksen X artiklan teknisiä eritelmiä koskevien määräysten sekä III artiklan ja liiteosan I kutakin osapuolta koskevien liitteiden yleisen turvallisuuden suojelua koskevien määräysten välinen suhde;

                                    c)

                                    parhaat käytännöt, jotka voidaan ottaa käyttöön yleisen turvallisuuden suojelemiseksi X artiklan teknisiä eritelmiä ja tarjouspyyntöasiakirjoja koskevien määräysten valossa.

                        3.

                        Komitea laatii kunkin 2 kohdassa määritellyn aiheen tarkastelun soveltamisalan ja aikataulun. Komitea laatii raportin, jossa esitetään yhteenveto näiden kysymysten tarkastelun tuloksista ja luetellaan 2 kohdan c alakohdassa tarkoitetut parhaat käytännöt.


title: Neuvoston päätös (EU) 2016/342, annettu 12 päivänä helmikuuta 2016, Euroopan unionin ja Euroopan atomienergiayhteisön sekä Kosovon * välisen vakautus- ja assosiaatiosopimuksen tekemisestä unionin puolesta

text:
                  16.3.2016

                  FI

                  Euroopan unionin virallinen lehti

                  L 71/1

            NEUVOSTON PÄÄTÖS (EU) 2016/342,
      annettu 12 päivänä helmikuuta 2016,
      Euroopan unionin ja Euroopan atomienergiayhteisön sekä Kosovon (*) välisen vakautus- ja assosiaatiosopimuksen tekemisestä unionin puolesta
      EUROOPAN UNIONIN NEUVOSTO, joka
      ottaa huomioon Euroopan unionista tehdyn sopimuksen ja erityisesti sen 37 artiklan yhdessä sen 31 artiklan 1 kohdan kanssa,
      ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä 218 artiklan 7 kohdan, 6 kohdan a alakohdan i alakohdan ja 8 kohdan toisen alakohdan kanssa,
      ottaa huomioon Euroopan komission ehdotuksen,
      ottaa huomioon Euroopan parlamentin hyväksynnän,
      sekä katsoo seuraavaa:

                  (1)

                  Neuvoston päätöksen (EU) 2015/1988 (1). mukaisesti Euroopan unionin ja Euroopan atomienergiayhteisön sekä Kosovon vakautus- ja assosiaatiosopimus, jäljempänä ’sopimus’, allekirjoitettiin unionin puolesta 22 päivänä lokakuuta 2015 sillä varauksella, että sen tekeminen saatetaan päätökseen myöhemmin.

                  (2)

                  Unionilla ja Kosovolla on vahvat siteet ja yhteiset arvot, ja ne haluavat vahvistaa näitä siteitä ja solmia vastavuoroisuuteen ja yhteisiin etuihin perustuvat läheiset ja kestävät suhteet, joiden avulla Kosovo voi edelleen vahvistaa ja laajentaa suhteitaan unioniin.

                  (3)

                  Ensimmäiseen sopimukseen suhteiden normalisointia koskevista periaatteista päästiin EU:n edistämässä vuoropuhelussa 19 päivänä huhtikuuta 2013.

                  (4)

                  Sopimuksessa määrätään unionin ja Kosovon välisestä assosiaatiosta, joka käsittää vastavuoroisia oikeuksia ja velvollisuuksia, yhteistä toimintaa ja erityisiä menettelyjä. Se sisältää myös määräyksiä, jotka kuuluvat Euroopan unionista tehdyn sopimuksen unionin yhteistä ulko- ja turvallisuuspolitiikkaa koskevan V osaston 2 luvun soveltamisalaan. Sopimuksen tekemistä koskevan päätöksen olisi siksi perustuttava oikeusperustaan, jossa säädetään sellaisen assosiaation perustamisesta, jonka puitteissa unioni voi tehdä sitoumuksia kaikilla perussopimusten kattamilla aloilla, sekä oikeusperustaan, joka koskee Euroopan unionista tehdyn sopimuksen V osaston 2 luvun soveltamisalaan kuuluvia sopimuksia.

                  (5)

                  Tämän sopimuksen toisena osapuolena on yksinomaan EU. Unionin tämän sopimuksen nojalla tekemät sitoumukset ja toteuttama yhteistyö koskevat ainoastaan EU:n säännöstön tai nykyisten unionin politiikan alojen kattamia aloja. Tämän sopimuksen, jonka toisena osapuolena on siten yksinomaan EU, allekirjoittaminen ja tekeminen ei rajoita sellaisten muiden vastaavien sopimusten luonnetta ja soveltamisalaa, joista neuvotellaan tulevaisuudessa. Se ei myöskään rajoita EU:n toimielimille perussopimuksissa annettua toimivaltaa eikä EU:n toimielinten ja jäsenvaltioiden kantoja toimivaltaa koskevissa kysymyksissä. Sopimuksessa määrätään laajasta yhteistyöstä eri politiikan aloilla, myös oikeus- ja sisäasioissa.

                  (6)

                  Sopimuksen tekeminen ei vaikuta Kosovon asemaa koskeviin jäsenvaltioiden kantoihin, joista ne päättävät kansallisen käytäntönsä ja kansainvälisen oikeuden mukaisesti.

                  (7)

                  Lisäksi mikään tässä päätöksessä tai liitteenä olevassa sopimuksen tekstissä käytetty termi, sanamuoto tai määritelmä taikka sopimuksen tekemiseksi tarvittavan oikeusperustan käyttö ei merkitse sitä, että unioni tunnustaisi Kosovon itsenäiseksi valtioksi, eikä sitä, että yksittäiset jäsenvaltiot tunnustaisivat Kosovon itsenäiseksi valtioksi, jos ne eivät ole sitä aiemmin tehneet.

                  (8)

                  Sopimuksen tekemiseen Euroopan atomienergiayhteisön toimivaltaan kuuluvien asioiden osalta sovelletaan erillistä menettelyä.

                  (9)

                  Sopimus olisi hyväksyttävä,

            ON HYVÄKSYNYT TÄMÄN PÄÄTÖKSEN:
      1 artikla
      Hyväksytään unionin puolesta Euroopan unionin ja Euroopan atomienergiayhteisön sekä Kosovon vakautus- ja assosiaatiosopimus Euroopan unionista tehdyn sopimuksen ja Euroopan unionin toiminnasta tehdyn sopimuksen soveltamisalaan kuuluvien osien osalta.
      Sopimuksen teksti on liitetty tähän päätökseen.
      2 artikla
      Neuvoston puheenjohtaja antaa unionin puolesta sopimuksen 144 artiklassa määrätyn ilmoituksen (2).
      3 artikla
      1.   Unionin puolelta vakautus- ja assosiaationeuvoston puheenjohtajana toimii unionin ulkoasioiden ja turvallisuuspolitiikan korkea edustaja perussopimusten mukaisten tehtäviensä mukaisesti ja ulkoasiainneuvoston puheenjohtajan ominaisuudessa.
      Vakautus- ja assosiaatiokomitean puheenjohtajana toimii komission edustaja.
      2.   Komissiolla on valtuudet hyväksyä unionin puolesta sopimukseen muutoksia, jos sopimuksessa määrätään, että muutokset on hyväksyttävä vakautus- ja assosiaatiokomiteassa.
      4 artikla
      Tämä päätös ei vaikuta Kosovon asemaa koskeviin jäsenvaltioiden ja unionin kantoihin.
      5 artikla
      Tämä päätös tulee voimaan päivänä, jona se hyväksytään.

         Tehty Brysselissä 12 päivänä helmikuuta 2016.

               Neuvoston puolesta

               Puheenjohtaja

            J.R.V.A. DIJSSELBLOEM

         (*)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

         (1)  EUVL L 290, 6.11.2015, s. 4.

         (2)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


title: Euroopan parlamentin ja neuvoston päätös N:o 602/2012/EU, annettu 4 päivänä heinäkuuta 2012 , Euroopan jälleenrakennus- ja kehityspankin (EBRD) perustamisesta tehdyn sopimuksen muutoksista EBRD:n maantieteellisen toiminta-alueen laajentamiseksi eteläiselle ja itäiselle Välimerelle

text:
               7.7.2012

               FI

               Euroopan unionin virallinen lehti

               L 177/1

         EUROOPAN PARLAMENTIN JA NEUVOSTON PÄÄTÖS N:o 602/2012/EU,
   annettu 4 päivänä heinäkuuta 2012,
   Euroopan jälleenrakennus- ja kehityspankin (EBRD) perustamisesta tehdyn sopimuksen muutoksista EBRD:n maantieteellisen toiminta-alueen laajentamiseksi eteläiselle ja itäiselle Välimerelle
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen ja erityisesti sen 212 artiklan,
   ottavat huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   noudattavat tavallista lainsäätämisjärjestystä (1),
   sekä katsovat seuraavaa:

               (1)

               Euroopan jälleenrakennus- ja kehityspankki (European Bank for Reconstruction and Development), jäljempänä ’EBRD’, on perustamisestaan vuonna 1991 alkaen avustanut Keski- ja Itä-Euroopan valtioita niiden siirtymisessä avoimeen markkinatalouteen sekä yksityisen aloitteellisuuden ja yrittäjätoiminnan edistämisessä. EBRD:n maantieteellistä toiminta-aluetta olisi laajennettava eteläiselle ja itäiselle Välimerelle vastaavien tavoitteiden edistämiseksi. Vastauksena eteläisen ja itäisen Välimeren maiden taloudelliseen ja poliittiseen tilanteeseen EBRD on laatinut toimintansa aloittamista koskevan uuden vaiheittaisen linjauksen, jossa otetaan huomioon alueen erityispiirteet.

               (2)

               Johtokunnan hallintoneuvostolle pankin toiminta-alueen maantieteellisestä laajentamisesta eteläiselle ja itäiselle Välimerelle antaman raportin mukaan eteläisen ja itäisen Välimeren alue kattaa Välimereen rajoittuvat maat sekä Jordanian, joka liittyy tiiviisti tähän alueeseen.

               (3)

               Komissio ja unionin ulkoasioiden ja turvallisuuspolitiikan korkea edustaja antoivat eteläisen ja itäisen Välimeren vuoden 2011 tapahtumien johdosta 8 päivänä maaliskuuta 2011 yhteisen tiedonannon Demokratiaan ja yhteiseen vaurauteen tähtäävä kumppanuus eteläisen Välimeren maiden kanssa, jossa tuodaan esiin unionin alueelle antama vahva poliittinen ja taloudellinen tuki. Yhteiseen tiedonantoon sisältyi mahdollisuus laajentaa EBRD:n toimeksiantoa EBRD:n 20-vuotiseen kokemukseen perustuen kattamaan eteläiset naapurimaat. Eurooppa-neuvosto hyväksyi 24 ja 25 päivänä maaliskuuta 2011 mainitun yhteisen tiedonannon sisällön pääpiirteissään. Euroopan parlamentti kehotti Euroopan naapuruuspolitiikan eteläisen ulottuvuuden uudelleentarkastelusta 7 päivänä huhtikuuta 2011 antamassaan päätöslauselmassa EBRD:tä muuttamaan perussääntöään voidakseen osallistua rahoitustukiprosessiin.

               (4)

               G8-johtajat käynnistivät toukokuussa 2011 Deauvillen kumppanuuden, jonka tarkoituksena on auttaa eteläisen ja itäisen Välimeren maita siirtymään kohti avoimia, demokraattisia ja suvaitsevaisia yhteiskuntia, ja kehottivat EBRD:tä laajentamaan maantieteellistä toiminta-aluettaan, jotta sen kokemus saataisiin hyödynnettyä ja tuettaisiin näiden maiden siirtymistä noudattamaan monipuoluedemokratian, moniarvoisuuden ja markkinatalouden periaatteita.

               (5)

               EBRD:n toiminnan laajentuminen eteläiselle ja itäiselle Välimerelle on ilmaus siitä, että unioni ja kansainvälinen yhteisö tukevat arabikevään myötä kasvaneita odotuksia alueen siirtymisestä kohti markkinataloutta ja moniarvoista demokraattista yhteiskuntamuotoa.

               (6)

               Kun otetaan huomioon EBRD:n uusien toimintamaiden talouksien hauraus ja sosiaalinen epätasa-arvo, joka oli eräs arabikevään myllerryksen perimmäinen syy, EBRD:n hallintoelimissä olevien unionin edustajien olisi kannustettava EBRD:tä laajentamaan toimintaansa yksityisen sektorin kehittämiseen, jotta se voisi osaltaan vaikuttaa rahoituksellaan myös sosiaalisesti oikeudenmukaisten ja ympäristön kannalta kestävien yhteiskuntien luomiseen asiaa koskevien vuosituhannen kehitystavoitteiden ja Euroopan unionista tehdyn sopimuksen 3 artiklan 5 kohdan ja 21 artiklan mukaisesti. EBRD:n hallintoelimissä olevien unionin edustajien olisi erityisesti kannustettava EBRD:tä vaikuttamaan osaltaan siirtymiseen kohti energiatehokasta ja sosiaalisesti osallistavaa avointa markkinataloutta, samalla kun otetaan huomioon yhteiskunnallinen tilanne, köyhyys sekä kansalais- ja ihmisoikeudet.

               (7)

               Päätöslauselmilla 137 ja 138, jotka hyväksyttiin 30 päivänä syyskuuta 2011, EBRD:n hallintoneuvosto äänesti tarvittavista muutoksista EBRD:n perustamisesta tehtyyn sopimukseen, jäljempänä ’sopimus’, jotta EBRD:n maantieteellinen toiminta-alue voidaan laajentaa eteläiselle ja itäiselle Välimerelle siten, että samalla pidetään voimassa sen sitoumukset niissä maissa, joissa se toimii nykyisin. Kaikki EU:ta edustavat EBRD:n hallintoneuvoston jäsenet, mukaan lukien unionia edustava jäsen, äänestivät näiden muutosten puolesta.

               (8)

               EBRD:n hallintoneuvosto korosti 21 päivänä toukokuuta 2011 antamassaan päätöslauselmassa 134, että EBRD:n toimeksiannon suunniteltu laajentaminen olisi saatava aikaan vaatimatta sen osakkailta uusia pääomansijoituksia.

               (9)

               Sopimuksen 56 artiklan mukaan EBRD:n hallintoneuvoston on kysyttävä kaikilta jäseniltä, hyväksyvätkö ne ehdotetut muutokset.

               (10)

               EBRD:n hallintoelimissä olevien unionin edustajien olisi parhaansa mukaan kannustettava EBRD:tä valvomaan toimintaansa tiiviisti erityisesti niissä maissa, joissa poliittinen vastuullisuus on puutteellista, kansalais- ja ihmisoikeuksia rikotaan ja joissa korruptio on edelleen laajaa. EBRD:n hallintoelimissä olevien unionin edustajien olisi lisäksi pyrittävä kaikin tavoin varmistamaan, että Euroopan jälleenrakennus- ja kehityspankin (EBRD) pääoman korottamisesta tehdyn päätöksen seurauksena Euroopan unionin kyseisestä pääomasta merkitsemistä uusista osakkeista 16 päivänä marraskuuta 2011 annetussa Euroopan parlamentin ja neuvoston päätöksessä N:o 1219/2011/EU (2) esitetyt toiminnan vakautta edistävät pankkikäytännöt sekä avoimuuden ja petostentorjunnan periaatteet otetaan huomioon EBRD:n toiminnassa sen uusissa toimintamaissa.

               (11)

               EBRD:n hallintoelimissä olevien unionin edustajien olisi kannustettava EBRD:tä eteläisellä ja itäisellä Välimerellä toimiessaan jatkamaan tiivistä sitoutumistaan unioniin ja yhteistyöhön kansalaisyhteiskunnan kanssa sekä kehittämään edelleen tiivistä yhteistyötään Euroopan investointipankin sekä muiden eurooppalaisten ja kansainvälisten julkisten rahoituslaitosten kanssa, jotta niiden käytössä olevia suhteellisia etuja voitaisiin hyödyntää kaikilta osin. EBRD:n olisi myös vältettävä päällekkäisyyksiä tällaisten muiden julkisten rahoituslaitosten toiminnan kanssa.

               (12)

               Ennen kuin EBRD hyväksyy uusia mahdollisia toimintamaita, sen olisi tehtävä yksityiskohtainen tekninen arvio kyseisen maan taloudellisista ja poliittisista olosuhteista; tähän sisältyy arvio maan sitoutumisesta sopimuksen 1 artiklan mukaisiin monipuoluedemokratian, moniarvoisuuden ja markkinatalouden periaatteisiin, arvio siirtymään liittyvistä puutteellisuuksista ja katsaus muiden kansainvälisten rahoituslaitosten toiminnasta asianomaisessa maassa, sekä painopistealueista, joilla EBRD voisi parhaiten hyödyntää ainutkertaista tietämystään ja osaamistaan. EBRD:n hallintoelimissä olevien unionin edustajien olisi kannustettava EBRD:tä näitä arvioita käsiteltäessä ottamaan täysimääräisesti huomioon unionin näkökannat.

               (13)

               Komission olisi kertomuksessaan, jonka se antaa päätöksen N:o 1219/2011/EU mukaisesti vuosia 2011–2015 koskevan neljännen pääomavarojen tarkistuksen päättyessä, otettava huomioon EBRD:n toiminnan laajentaminen eteläiselle ja itäiselle Välimerelle.

               (14)

               EBRD:n hallintoelimissä olevien unionin edustajien olisi kehotettava EBRD:tä antamaan vuosittain selvitys EBRD:n myötävaikutuksesta eteläisellä ja itäisellä Välimerellä sijaitsevien mahdollisten toimintamaiden siirtymiseen kohti hyvin toimivaa, kestävää ja nykyaikaista markkinataloutta sekä laatimaan kattavia arviointeja vaikutuksestaan tällaisten talouksien kehittämiseen ennen pääomavarojensa viisivuotistarkistuksia.

               (15)

               Sopimukseen tehtävät muutokset olisi näin ollen hyväksyttävä unionin puolesta,

         OVAT HYVÄKSYNEET TÄMÄN PÄÄTÖKSEN:
   1 artikla
   Hyväksytään unionin puolesta sopimuksen 1 ja 18 artiklan muutokset, joilla laajennetaan EBRD:n maantieteellistä toiminta-aluetta.
   Muutosten teksti on tiedotustarkoituksia varten esitetty liitteessä.
   2 artikla
   Unionia edustava EBRD:n hallintoneuvoston jäsen toimittaa unionin puolesta EBRD:lle muutosten hyväksymistä koskevan julistuksen.
   3 artikla
   Unionia edustava EBRD:n hallintoneuvoston jäsen antaa Euroopan parlamentille toimitettavan vuosittaisen kertomuksen osana myös selvityksen EBRD:n toiminnasta eteläisellä ja itäisellä Välimerellä.
   4 artikla
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tehty Strasbourgissa 4 päivänä heinäkuuta 2012.

            Euroopan parlamentin puolesta

            Puhemies

         M. SCHULZ

            Neuvoston puolesta

            Puheenjohtaja

         A. D. MAVROYIANNIS

      (1)  Euroopan parlamentin kanta, vahvistettu 13. kesäkuuta 2012 (ei vielä julkaistu virallisessa lehdessä), ja neuvoston päätös, tehty 26. kesäkuuta 2012.

      (2)  EUVL L 313, 26.11.2011, s. 1.

      LIITE

         EUROOPAN JÄLLEENRAKENNUS- JA KEHITYSPANKIN PERUSTAMISESTA TEHDYN SOPIMUKSEN MUUTOKSET

      Muutetaan pankin perustamisesta tehdyn sopimuksen 1 artikla seuraavasti (uusi teksti kursiivilla):

         ”1 artikla
         Tarkoitus
         Taloudellisen kasvun ja jälleenrakennustoiminnan tukemiseksi pankki pyrkii huolehtimaan avoimeen markkinatalouteen siirtymisestä sekä edistämään yksityistä aloitteellisuutta ja yrittäjätoimintaa niissä Keski- ja Itä-Euroopan valtioissa, jotka sitoutuvat noudattamaan monipuoluedemokratian, moniarvoisuuden ja markkinatalouden periaatteita ja soveltavat niitä. Samoin edellytyksin pankki voi toimia tarkoituksensa mukaisesti myös Mongoliassa sekä eteläisen ja itäisen Välimeren alueella sijaitsevissa jäsenvaltioissa pankin määräämällä tavalla, jos vähintään kahden kolmasosan enemmistö hallintoneuvoston jäsenistä edustaen vähintään kolmea neljäsosaa jäsenten koko äänimäärästä, kannattaa tätä. Tämän mukaisesti kaikilla tässä sopimuksessa ja sen liitteissä olevilla viittauksilla Keski- ja Itä-Euroopan valtioihin, lainansaajavaltioon (tai -valtioihin) tai vastaanottajajäsenmaahan (tai -maihin) tarkoitetaan myös Mongoliaa ja kutakin tällaista eteläisen ja itäisen Välimeren valtiota.”

      Muutetaan pankin perustamisesta tehdyn sopimuksen 18 artikla seuraavasti (uusi teksti kursiivilla):

         ”18 artikla
         Erityisrahastot

                     i)

                     Pankki voi suostua hallinnoimaan erityisrahastoja, joiden tarkoituksena on palvella pankin tavoitteita ja jotka liittyvät pankin toimialaan sen lainansaajavaltioissa ja mahdollisissa lainansaajavaltioissa. Kunkin erityisrahaston hallintokulut laskutetaan kokonaisuudessaan kyseiseltä erityisrahastolta.

                     ii)

                     Sovellettaessa i alakohtaa hallintoneuvosto voi muun jäsenen kuin lainansaajavaltion pyynnöstä päättää, että tällainen jäsen hyväksytään mahdolliseksi lainansaajavaltioksi sellaiseksi määräajaksi ja sellaisin ehdoin, jotka katsotaan sopiviksi. Tällainen päätös edellyttää, että vähintään kahden kolmasosan enemmistö hallintoneuvoston jäsenistä edustaen vähintään kolmea neljäsosaa jäsenten koko äänimäärästä, kannattaa sitä.

                     iii)

                     Päätös hyväksyä jäsen mahdolliseksi lainansaajavaltioksi voidaan tehdä vain, jos kyseinen jäsen pystyy täyttämään lainansaajavaltiolle asetetut vaatimukset. Nämä vaatimukset on määritelty tämän sopimuksen 1 artiklassa sellaisena kuin se on tällaista päätöstä tehtäessä tai sellaisena kuin se on silloin, kun hallintoneuvoston tällaista päätöstä tehtäessä jo hyväksymä muutos tulee voimaan.

                     iv)

                     Jos mahdollisesta lainansaajavaltiosta ei ole tullut lainansaajavaltiota ii alakohdassa tarkoitetun määräajan loppuun mennessä, pankki lopettaa välittömästi kaikki erityistoimintonsa tässä valtiossa lukuun ottamatta niitä toimintoja, jotka liittyvät erityisrahaston varojen rahaksimuuttoon, suojeluun ja säilyttämiseen sekä tämän yhteydessä syntyneiden velkasuhteiden selvittelyyn.

               2.   Pankin hyväksymiä erityisrahastoja voidaan käyttää lainansaajavaltioissa ja mahdollisissa lainansaajavaltioissa millä tahansa tavalla ja millä tahansa ehdoilla ja edellytyksillä, jotka vastaavat pankin tavoitteita ja tehtäviä, tämän sopimuksen muita soveltuvia määräyksiä ja sopimusta tai sopimuksia, jotka koskevat tällaisia rahastoja.
         3.   Pankin on hyväksyttävä kunkin erityisrahaston perustamisen, hallinnon ja käytön edellyttämät säännöt. Nämä säännöt eivät saa olla ristiriidassa tämän sopimuksen määräysten kanssa, lukuun ottamatta niitä määräyksiä, joita sovelletaan nimenomaan vain pankin varsinaiseen toimintaan.”


Avis juridique important

|

32002D0215

2002/215/EY: Neuvoston päätös, tehty 4 päivänä maaliskuuta 2002, otsonikerrosta heikentävistä aineista tehdyn Montrealin pöytäkirjan neljännen muutoksen tekemisestä

Virallinen lehti nro L 072 , 14/03/2002 s. 0018 - 0019

Neuvoston päätös,tehty 4 päivänä maaliskuuta 2002,otsonikerrosta heikentävistä aineista tehdyn Montrealin pöytäkirjan neljännen muutoksen tekemisestä(2002/215/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 175 artiklan 1 kohdan yhdessä sen 300 artiklan 2 kohdan ensimmäisen virkkeen ja 3 kohdan ensimmäisen alakohdan kanssa,ottaa huomioon komission ehdotuksen(1),ottaa huomioon Euroopan parlamentin lausunnon(2),sekä katsoo seuraavaa:(1) Yhteisö tuli ympäristöä koskevan vastuunsa vuoksi päätöksellä 88/540/ETY(3) otsonikerroksen suojelua koskevan Wienin yleissopimuksen ja otsonikerrosta heikentäviä aineita koskevan Montrealin pöytäkirjan osapuoleksi sekä hyväksyi mainitun pöytäkirjan ensimmäisen muutoksen päätöksellä 91/690/ETY(4), sen toisen muutoksen päätöksellä 94/68/EY(5) ja sen kolmannen muutoksen päätöksellä 2000/646/EY(6).(2) Tuoreimpien tietojen mukaan otsonikerroksen riittävä suojelu edellyttää, että otsonikerrosta heikentävien aineiden kauppaa valvotaan tiukemmin kuin on määrätty Montrealin pöytäkirjassa, sellaisena kuin se on muutettuna vuonna 1997. Samojen tietojen perusteella olisi otsonikerrosta heikentävien aineiden ja erityisesti osittain halogenoitujen kloorifluorihiilivetyjen ja uusien aineiden tuotannon valvontaa lisättävä.(3) Tätä valvontaa varten Montrealin pöytäkirjan osapuolet hyväksyivät Beijingissä joulukuussa 1999 mainitun pöytäkirjan neljännen muutoksen.(4) Komissio osallistui yhteisön puolesta neuvotteluihin ja hyväksyi kyseisen muutoksen.(5) Yhteisö on toteuttanut toimenpiteitä muutoksessa tarkoitetulla alalla, erityisesti otsonikerrosta heikentävistä aineista 29 päivänä kesäkuuta 2000 annetulla Euroopan parlamentin ja neuvoston asetuksella (EY) N:o 2037/2000(7), ja sen olisi tehtävä kyseistä alaa koskevat kansainväliset sitoumukset.(6) Yhteisön on tarpeen hyväksyä Montrealin pöytäkirjaan tehty neljäs muutos, koska sen määräykset liittyvät valvottavien aineiden tuotantoon ja kauppaan yhteisön ja muiden osapuolten välillä ja yhteisö vastaa niiden täytäntöönpanosta,ON PÄÄTTÄNYT SEURAAVAA:1 artiklaHyväksytään yhteisön puolesta otsonikerrosta heikentäviä aineita koskevan Montrealin pöytäkirjan neljäs muutos.Kyseisen muutoksen teksti on tämän päätöksen liitteenä.2 artiklaNeuvoston puheenjohtaja oikeutetaan nimeämään henkilö tai henkilöt, jolla tai joilla on valtuudet tallettaa yhteisön puolesta tämän neljännen muutoksen hyväksymiskirja Yhdistyneiden Kansakuntien pääsihteerin huostaan otsonikerroksen suojelua koskevan Wienin yleissopimuksen 13 artiklan ja Montrealin pöytäkirjan neljännen muutoksen 3 artiklan määräysten mukaisesti.3 artiklaTämä päätös julkaistaan Euroopan yhteisöjen virallisessa lehdessä.Tehty Brysselissä 4 päivänä maaliskuuta 2002.Neuvoston puolestaPuheenjohtajaJ. Matas i Palou(1) EYVL C 213 E, 31.7.2001, s. 251.(2) Lausunto annettu 2.10.2001 (ei vielä julkaistu virallisessa lehdessä).(3) EYVL L 297, 31.10.1988, s. 8.(4) EYVL L 377, 31.12.1991, s. 28.(5) EYVL L 33, 7.2.1994, s. 1.(6) EYVL L 272, 25.10.2000, s. 26.(7) EYVL L 244, 29.9.2000, s. 1.


title: 2013/478/EU: Komission päätös, annettu 27 päivänä syyskuuta 2013 , Euroopan petostentorjuntaviraston (OLAF) perustamisesta tehdyn päätöksen 1999/352/EY, EHTY, Euratom muuttamisesta

text:
               28.9.2013

               FI

               Euroopan unionin virallinen lehti

               L 257/19

         KOMISSION PÄÄTÖS,
   annettu 27 päivänä syyskuuta 2013,
   Euroopan petostentorjuntaviraston (OLAF) perustamisesta tehdyn päätöksen 1999/352/EY, EHTY, Euratom muuttamisesta
   (2013/478/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen ja erityisesti sen 249 artiklan,
   sekä katsoo seuraavaa:

               (1)

               Unionin toimielimet ja jäsenvaltiot pitävät unionin taloudellisten etujen suojaamista sekä petosten ja kaiken unionin taloudellisia etuja vahingoittavan muun laittoman toiminnan torjuntaa erittäin tärkeänä, ja tähän liittyvien toimien merkitystä korostetaan Euroopan unionin toiminnasta tehdyn sopimuksen 325 artiklassa.

               (2)

               Komission päätöstä 1999/352/EY, EHTY, Euratom (1) olisi muutettava Euroopan parlamentin ja neuvoston asetuksen (EU, Euratom) N:o 883/2013 (2) voimaantulon vuoksi.

               (3)

               Petostentorjuntaviraston tehtäviin olisi edelleen kuuluttava lainsäädännön valmistelu viraston toimialoilla, Euroopan unionin toiminnasta tehdyn sopimuksen V osaston soveltamisalaan kuuluvat välineet ja euron suojaamiseksi väärentämiseltä tarvittavat välineet mukaan luettuina. Viraston tehtäviin olisi edelleen kuuluttava myös koulutus ja tekninen apu, joita tarvitaan euron suojaamiseksi väärentämiseltä.

               (4)

               Petostentorjuntaviraston olisi otettava osaa petosten ja korruption torjuntaan erikoistuneiden kansainvälisten elinten ja järjestöjen toimintaan erityisesti parhaiden käytänteiden vaihdon varmistamiseksi.

               (5)

               Komission olisi arvioitava, olisiko tätä päätöstä tarkistettava, jos Euroopan syyttäjänvirasto perustetaan,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 1999/352/EY, EHTY, Euratom seuraavasti:

               1)

               Poistetaan 1 artiklan toinen virke.

               2)

               Muutetaan 2 artikla seuraavasti:

                           a)

                           Korvataan 1 kohdassa sana ”yhteisö” eri taivutusmuodoissaan sanalla ”unioni” asianmukaisesti taivutettuna.

                           b)

                           Lisätään 2 kohtaan toinen virke seuraavasti:
                           ”Tähän kuuluu muun muassa koulutuksen ja teknisen avun muodossa annettava tuki euron suojaamiseksi paremmin väärentämiseltä.”

                           c)

                           Lisätään 3 kohtaan virke seuraavasti:
                           ”Tähän voi kuulua petosten ja korruption torjuntaan erikoistuneiden kansainvälisten elinten ja järjestöjen toimintaan osallistuminen erityisesti parhaiden käytänteiden vaihdon varmistamiseksi.”

                           d)

                           Korvataan 4 kohta seuraavasti:
                           ”4.   Viraston tehtävänä on valmistella komission lainsäädäntö- ja sääntelyaloitteita, joiden tavoitteena on 1 kohdassa tarkoitettu petosten torjunta sekä euron suojaaminen väärentämiseltä.”

               3)

               Muutetaan 3 artikla seuraavasti:

                           —

                           Korvataan sana ”johtaja” sanalla ”pääjohtaja”.

               4)

               Muutetaan 4 artikla seuraavasti:

                           —

                           Korvataan englanninkielisessä toisinnossa sanat ”Surveillance Committee” sanoilla ”Supervisory Committee” (ei koske suomenkielistä toisintoa).

                           —

                           Korvataan sana ”yhteisön” sanalla ”unionin”.

               5)

               Korvataan 5 artikla seuraavasti:
               ”5 artikla
               Pääjohtaja
               1.   Virastoa johtaa pääjohtaja. Komissio nimittää pääjohtajan 2 kohdassa esitetyn menettelyn mukaisesti. Pääjohtajan toimikausi kestää seitsemän vuotta, eikä se ole uusittavissa.
               Pääjohtaja vastaa viraston tutkimusten toteutuksesta.
               2.   Komissio julkaisee Euroopan unionin virallisessa lehdessä hakuilmoituksen uuden pääjohtajan nimittämiseksi. Ilmoitus julkaistaan vähintään kuusi kuukautta ennen virassa olevan pääjohtajan toimikauden päättymistä. Saatuaan valvontakomitean myönteisen lausunnon komission soveltamasta valintamenettelystä komissio laatii luettelon ehdokkaista, jotka täyttävät vaaditut kelpoisuusvaatimukset. Komissio nimittää pääjohtajan kuultuaan Euroopan parlamenttia ja neuvostoa.
               3.   Komissio käyttää pääjohtajaan nähden nimittävän viranomaisen valtuuksia. Komissio tekee mahdolliset päätökset henkilöstösääntöjen liitteessä IX olevan 3 artiklan 1 kohdan c alakohdassa tarkoitetun kurinpitomenettelyn aloittamisesta pääjohtajaa vastaan perusteltuna päätöksenä valvontakomiteaa kuultuaan. Päätös annetaan tiedoksi Euroopan parlamentille, neuvostolle ja valvontakomitealle.”

               6)

               Muutetaan 6 artikla seuraavasti:

                           a)

                           Korvataan 1 kohta seuraavasti:
                           ”1.   Viraston pääjohtaja käyttää viraston henkilöstöön nähden hänelle siirrettyjä nimittävän viranomaisen ja työsopimusten tekemiseen toimivaltaisen viranomaisen valtuuksia. Hänellä on oikeus siirtää edelleen nämä valtuudet. Hän vahvistaa muuhun henkilöstöön sovellettavien palvelussuhteen ehtojen mukaisesti palvelukseenottoa koskevat edellytykset ja yksityiskohtaiset säännöt, erityisesti ne, jotka koskevat työsopimusten kestoa ja uusimista.”

                           b)

                           Korvataan 2 kohta seuraavasti:
                           ”2.   Kuultuaan valvontakomiteaa pääjohtaja antaa talousarviosta vastaavalle pääjohtajalle virastoa koskevan alustavan talousarvioesityksen, joka otetaan Euroopan unionin yleisen talousarvion komission pääluokkaan liittyvään, virastoa koskevaan liitteeseen.”

                           c)

                           Korvataan 3 kohta seuraavasti:
                           ”3.   Pääjohtaja on toimivaltainen tulojen ja menojen hyväksyjä Euroopan unionin yleisen talousarvion komission pääluokkaan liittyvään, virastoa koskevaan liitteeseen otettujen määrärahojen toteuttamisen osalta sekä petostentorjuntaa koskeviin erityisiin budjettikohtiin otettujen määrärahojen osalta, joiden toteuttamiseen hänet valtuutetaan yleisen talousarvion toteuttamista koskevissa sisäisissä säännöissä. Hänellä on oikeus siirtää edelleen toimivaltaansa edellä mainittujen sisäisten sääntöjen mukaisesti henkilöstön jäsenille, jotka kuuluvat virkamiehiin sovellettavien henkilöstösääntöjen tai muuhun henkilöstöön sovellettavien palvelussuhteen ehtojen soveltamisalaan.”

                           d)

                           Korvataan 4 kohta seuraavasti:
                           ”4.   Komission sisäistä organisaatiota koskevia komission päätöksiä voidaan soveltaa virastoon siltä osin kuin ne ovat yhteensopivia unionin lainsäätäjän antamien virastoa koskevien säännösten ja tämän päätöksen kanssa.”

               7)

               Poistetaan 7 artiklan viimeinen virke.

         2 artikla
   Tämä päätös tulee voimaan sitä päivää seuraavan kuukauden ensimmäisenä päivänä, jona se julkaistaan Euroopan unionin virallisessa lehdessä.

      Tehty Brysselissä 27 päivänä syyskuuta 2013.

            Komission puolesta

            Puheenjohtaja

         José Manuel BARROSO

      (1)  Komission päätös 1999/352/EY, EHTY, Euratom, tehty 28 päivänä huhtikuuta 1999, Euroopan petostentorjuntaviraston (OLAF) perustamisesta (EYVL L 136, 31.5.1999, s. 20).

      (2)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).


title: Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi

text:
               25.6.2015

               FI

               Euroopan unionin virallinen lehti

               L 159/70

         NEUVOSTON PÄÄTÖS (EU) 2015/994,
   annettu 23 päivänä kesäkuuta 2015,
   alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 300 artiklan 3 kohdan ja 305 artiklan,
   ottaa huomioon alueiden komitean kokoonpanon vahvistamisesta 16 päivänä joulukuuta 2014 annetun neuvoston päätöksen 2014/930/EU (1),
   ottaa huomioon jäsenvaltion ehdotuksen,
   sekä katsoo seuraavaa:

               (1)

               Euroopan unionin toiminnasta tehdyn sopimuksen 300 artiklan 3 kohdassa määrätään, että alueiden komitean jäsenten ja varajäsenten on oltava alueellisten ja paikallisten yhteisöjen edustajia, joilla on joko alueellisen tai paikallisen julkisyhteisön vaaleissa saatu valtuutus tai jotka ovat poliittisesti vastuussa vaaleilla valitulle elimelle.

               (2)

               Euroopan unionin toiminnasta tehdyn sopimuksen 305 artiklassa määrätään, että neuvosto nimeää alueiden komitean jäsenet ja yhtä monta varajäsentä viideksi vuodeksi kerrallaan kunkin jäsenvaltion ehdotusten mukaisesti.

               (3)

               Koska alueiden komitean jäsenten ja varajäsenten toimikausi päättyi 25 päivänä tammikuuta 2015, on ollut välttämätöntä nimetä uusia jäseniä ja varajäseniä.

               (4)

               Neuvosto hyväksyi 26 päivänä tammikuuta 2015 päätöksen (EU) 2015/116 (2), jolla nimettiin Belgian, Bulgarian, Tšekin, Tanskan, Viron, Irlannin, Kreikan, Espanjan, Ranskan, Kroatian, Italian, Kyproksen, Latvian, Liettuan, Luxemburgin, Unkarin, Maltan, Alankomaiden, Itävallan, Portugalin, Romanian, Slovenian, Slovakian, Suomen ja Ruotsin hallitusten ehdottamat komitean jäsenet ja varajäsenet, Saksan hallituksen ehdottamat 23 jäsentä ja 23 varajäsentä sekä Puolan hallituksen ehdottamat 18 jäsentä ja 16 varajäsentä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi. Niitä jäseniä ja varajäseniä, joiden nimeämisiä ei ollut ilmoitettu neuvostolle 22 päivään tammikuuta 2015 mennessä, ei voitu sisällyttää päätökseen (EU) 2015/116.

               (5)

               Neuvosto hyväksyi 5 päivänä helmikuuta 2015 päätöksen (EU) 2015/190 (3), jolla nimettiin vielä nimeämättä jäänyt Saksan hallituksen ehdottama jäsen ja varajäsen sekä Yhdistyneen kuningaskunnan hallituksen ehdottamat jäsenet ja varajäsenet.

               (6)

               Päätösten (EU) 2015/116 ja (EU) 2015/190 hyväksymisen jälkeen kolmen puolalaisen jäsenen ja viiden puolalaisen varajäsenen paikat olivat täyttämättä.

               (7)

               Neuvostolle on 29 päivänä toukokuuta 2015 toimitettu luettelo Puolan hallituksen ehdottamista kolmesta jäsenestä ja kuudesta varajäsenestä. Listalla on kuudes varajäsen, sillä Marek Karol OLSZEWSKI (aiemmin varajäsen) olisi nimettävä alueiden komitean jäseneksi. Nämä jäsenet ja varajäsenet olisi nimettävä samaksi 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi kuin päätöksillä (EU) 2015/116 ja (EU) 2015/190 nimetyt jäsenet ja varajäsenet. Tätä päätöstä olisi sen vuoksi sovellettava takautuvasti 26 päivästä tammikuuta 2015,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi:

               —

               jäseniksi henkilöt, jotka on lueteltu jäsenvaltioittain liitteessä I,

               —

               varajäseniksi henkilöt, jotka on lueteltu jäsenvaltioittain liitteessä II.

         2 artikla
   Tämä päätös tulee voimaan päivänä, jona se hyväksytään.
   Sitä sovelletaan 26 päivästä tammikuuta 2015.

      Tehty Luxemburgissa 23 päivänä kesäkuuta 2015.

            Neuvoston puolesta

            Puheenjohtaja

         E. RINKĒVIČS

      (1)  EUVL L 365, 19.12.2014, s. 143.

      (2)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

      (3)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

      LIITE I

         ПРИЛОЖЕНИЕ I – ANEXO I – PŘÍLOHA I – BILAG I – ANHANG I – I LISA – ΠΑΡΑΡΤΗΜΑ Ι – ANNEX I – ANNEXE I – PRILOG I – ALLEGATO I – I PIELIKUMS – I PRIEDAS – I. MELLÉKLET – ANNESS I – BIJLAGE I – ZAŁĄCZNIK I – ANEXO I – ANEXA I – PRÍLOHA I – PRILOGA I – LIITE I – BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

         POLSKA

                  Paweł GRZYBOWSKI

                     burmistrz miasta Rypin

                  Marek Karol OLSZEWSKI

                     wójt gminy Lubicz

                  Sławomir SOSNOWSKI

                     radny województwa lubelskiego

      LIITE II

         ПРИЛОЖЕНИЕ II – ANEXO II – PŘÍLOHA II – BILAG II – ANHANG II – II LISA – ΠΑΡΑΡΤΗΜΑ IΙ – ANNEX II – ANNEXE II – PRILOG II – ALLEGATO II – II PIELIKUMS – II PRIEDAS – II. MELLÉKLET – ANNESS II – BIJLAGE II – ZAŁĄCZNIK II – ANEXO II – ANEXA II – PRÍLOHA II – PRILOGA II – LIITE II – BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/Suppleanter

         POLSKA

                  Rafał Piotr BRUSKI

                     prezydent miasta Bydgoszczy

                  Marian Adam BURAS

                     wójt gminy Morawica

                  Marcin OCIEPA

                     radny miasta Opola

                  Krzysztof PASZYK

                     radny województwa wielkopolskiego

                  Cezary PRZYBYLSKI

                     radny województwa dolnośląskiego

                  Grzegorz WOLNIK

                     radny województwa śląskiego


title: 2006/846/EY: Euroopan parlamentin päätös, tehty 27 päivänä huhtikuuta 2006 , vastuuvapauden myöntämisestä Euroopan elintarviketurvallisuusviranomaisen talousarvion toteuttamisesta varainhoitovuonna 2004

text:
               6.12.2006

               FI

               Euroopan unionin virallinen lehti

               L 340/134

      EUROOPAN PARLAMENTIN PÄÄTÖS,
   tehty 27 päivänä huhtikuuta 2006,
   vastuuvapauden myöntämisestä Euroopan elintarviketurvallisuusviranomaisen talousarvion toteuttamisesta varainhoitovuonna 2004
   (2006/846/EY)
   EUROOPAN PARLAMENTTI, joka

               —

               ottaa huomioon Euroopan elintarviketurvallisuusviranomaisen lopullisen tilinpäätöksen varainhoitovuodelta 2004 (1),

               —

               ottaa huomioon tilintarkastustuomioistuimen kertomuksen Euroopan elintarviketurvallisuusviranomaisen tilinpäätöksestä varainhoitovuodelta 2004 sekä viranomaisen vastaukset (2),

               —

               ottaa huomioon neuvoston 14. maaliskuuta 2006 antaman suosituksen (5972/2006 — C6-0093/2006),

               —

               ottaa huomioon EY:n perustamissopimuksen ja erityisesti sen 276 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,

               —

               ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28. tammikuuta 2002 annetun Euroopan parlamentin ja neuvoston asetuksen (EY) N:o 178/2002 (4) ja erityisesti sen 44 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 71 artiklan ja liitteen V,

               —

               ottaa huomioon talousarvion valvontavaliokunnan mietinnön ja ympäristön, kansanterveyden ja elintarvikkeiden turvallisuuden valiokunnan lausunnon (A6-0105/2006),

               1.

               myöntää Euroopan elintarviketurvallisuusviranomaisen toiminnanjohtajalle vastuuvapauden viranomaisen talousarvion toteuttamisesta varainhoitovuonna 2004;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan elintarviketurvallisuusviranomaisen toiminnanjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL C 269, 28.10.2005, s. 21.

      (2)  EUVL C 332, 28.12.2005, s. 45.

      (3)  EYVL L 248, 16.9.2002, s. 1.

      (4)  EYVL L 31, 1.2.2002, s. 1, asetus sellaisena kuin se on muutettuna asetuksella (EY) N:o 1642/2003 (EUVL L 245, 29.9.2003, s. 4).

      (5)  EYVL L 357, 31.12.2002, s. 72, asetus sellaisena kuin se on muutettuna asetuksella (EY, Euratom) N:o 1261/2005 (EUVL L 201, 2.8.2005, s. 3).


title: 2012/676/EU: Neuvoston päätös, annettu 29 päivänä lokakuuta 2012 , alueiden komitean kreikkalaisen jäsenen ja kreikkalaisen varajäsenen nimeämisestä

text:
               1.11.2012

               FI

               Euroopan unionin virallinen lehti

               L 305/26

         NEUVOSTON PÄÄTÖS,
   annettu 29 päivänä lokakuuta 2012,
   alueiden komitean kreikkalaisen jäsenen ja kreikkalaisen varajäsenen nimeämisestä
   (2012/676/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Kreikan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU (1) ja 2010/29/EU (2) alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi ajaksi.

               (2)

               Yksi alueiden komitean jäsenen paikka on vapautunut Panagiotis PSOMIADISin toimikauden päätyttyä. Yksi alueiden komitean varajäsenen paikka vapautuu, kun Spyridon SPYRIDON nimetään alueiden komitean jäseneksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan jäljellä olevaksi toimikaudeksi eli 25 päivään tammikuuta 2015:

               a)

               jäseneksi:

                           —

                           Spyridon SPYRIDON, Περιφερειακός Σύμβουλος Αττικής,

                     ja

               b)

               varajäseneksi:

                           —

                           Dimitrios PETROVITS, Περιφερειακός Σύμβουλος Ανατολικής Μακεδονίας-Θράκης,

         2 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 29 päivänä lokakuuta 2012.

            Neuvoston puolesta

            Puheenjohtaja

         E. FLOURENTZOU

      (1)  EUVL L 348, 29.12.2009, s. 22.

      (2)  EUVL L 12, 19.1.2010, s. 11.


title: 2005/158/EY: Neuvoston päätös, tehty 17 päivänä helmikuuta 2005, alueiden komitean espanjalaisen varajäsenen nimeämisestä

text:
               25.2.2005

               FI

               Euroopan unionin virallinen lehti

               L 52/39

      NEUVOSTON PÄÄTÖS,
   tehty 17 päivänä helmikuuta 2005,
   alueiden komitean espanjalaisen varajäsenen nimeämisestä
   (2005/158/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Espanjan hallituksen ehdotuksen,
   sekä katsoo seuraavaa:

               (1)

               Neuvosto teki 22 päivänä tammikuuta 2002 päätöksen 2002/60/EY (1) alueiden komitean jäsenten ja varajäsenten nimeämisestä.

               (2)

               Alueiden komiteassa on vapautunut varajäsenen paikka Pere ESTEVE i ABADin erottua, mistä neuvosto sai tiedon 19 päivänä tammikuuta 2005,

         ON PÄÄTTÄNYT SEURAAVAA:
   Ainoa artikla
   Nimetään Anna TERRÓN i CUSÍ, Secretaria General del Patronat Catalá Pro Europa – Delegada del Gobierno de la Generalidad de Cataluña en Bruselas, alueiden komitean varajäseneksi Pere ESTEVE i ABADin tilalle tämän jäljellä olevaksi toimikaudeksi eli 25 päivään tammikuuta 2006.

      Tehty Brysselissä 17 päivänä helmikuuta 2005.

            Neuvoston puolesta

            Puheenjohtaja

         J.-C. JUNCKER

      (1)  EYVL L 24, 26.1.2002, s. 38.